DA Den Europæiske Unions Tidende C 364/43

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 364/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»WEISSLACKER«/»ALLGÄUER WEISSLACKER«

EF-Nr.: DE-PDO-0005-0986-10.4.2012

BGB ( ) BOB ( X )

1. Betegnelse

»Weißlacker«/»Allgäuer Weißlacker«

2. Medlemsstat eller tredjeland

Tyskland

3. Beskrivelse af landbrugsproduktet eller fødevaren

3.1. Produkttype

Kategori 1.3 Oste

3.2. Beskrivelse af produktet med betegnelsen i punkt 1

Weißlacker er en halvfast skæreost uden skorpe med laklignende, hvidlig ostekit. Den har form som en terning med en kantlængde på mellem 11 og 13 cm og vejer ca. 1 til 2 kg eller 0,5 kg ved pakning som mindre stykke. Overfladens farve er hvid til gullig dækket af en tyndtflydende, laklignende ostekit uden egentlig skorpedannelse. Den indvendige farve er hvidligt lys. Osten er fedtet men ikke klæbrig. Den modnes regelmæssigt gennem hele massen med små huller. Smagen er pikant og lettere skarp, og lugten er særlig for denne type ost. Fedtindholdet udgør normalt 45 % i tørstoffet, men kan dog også udgøre henholdsvis 40 eller 50 % deraf. Indholdet af tørstof er på 45 til 49 % alt efter fedtniveau, og saltindholdet ligger på ca. 5 %. Denne autentiske ost fra Allgäu bliver udelukkende fremstillet af pasteuriseret komælk, specielle kulturer og osteløbe.

3.3. Råvarer (kun for forarbejdede produkter)

Mælk fra køer i det geografiske område.

3.4. Foder (kun for produkter af animalsk oprindelse)

En væsentlig del af malkekøernes fodergrundlag udgøres af den friske eller konserverede vegetation fra enge og græsarealer i det geografiske område.

Mindst 70 % af køernes foder skal stamme fra produktionsområdet.

3.5. Specifikke etaper af produktionen, som skal finde sted i det afgrænsede geografiske område

Produktionen og bearbejdningen af mælken, fremstillingen, lagringen og modningen af osten skal finde sted inden for det beskrevne geografiske område.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

—

4. Præcis afgrænsning af det geografiske område

Produktionen af Weißlacker foregår i forvaltningsdistriktet Schwaben i Bayern. Derudover finder den sted i distrikterne Ravensburg og Bodenseekreis i Baden-Württemberg.

5. Tilknytning til det geografiske område

5.1. Det geografiske områdes egenart

Weißlacker blev fremstillet første gang i 1874 af brødrene Kramer i Wertach (i Allgäu). I 1876 blev de sågar tildelt et kongeligt patent for Weißlacker, som dermed blev verdens første patenterede ost. Weißlacker er altid udelukkende blevet fremstillet i det geografiske område.

Grundlaget for fremstillingen af Weißlacker er de særlige frigofile mælkesyrebakteriekulturer, som er blevet dyrket og forædlet i århundreder, og som den dag i dag udelukkende anvendes i det geografiske område. Kundskaberne om pleje og forædling af disse kulturer blev udviklet i Allgäu og er i dag begrænset til forvaltningsdistriktet Schwaben i Bayern og de tilgrænsende distrikter i Baden-Württemberg. Dertil kommer, at fremstillingen på grund af den lange lagringstid stiller særlige krav til den faglige kunnen, som i Allgäu er blevet givet videre fra osteproducent til osteproducent. Derfor har den viden, der er nødvendig med hensyn til fremstillingen, aldrig overskredet grænserne for det geografiske område.

Derudover nyder køerne i regionen godt af et fodergrundlag, som er kendetegnet ved en typisk alpin flora.

5.2. Produktets egenart

Det særlige ved Weißlacker er brugen af specifikke frigofile bakteriekulturer, der ved slutningen af modningstiden danner en tyndtflydende, laklignende ostekit, som ingen anden ost har. Denne ostekit opstår efter 12-15 måneders modning ved en temperatur på 6-8 °C. Det høje saltindhold er også typisk for Weißlacker.

Dens særlige kendetegn er den specielle pikante smag og lugt, som på grund af den ønskede nedbrydning af fedt giver en enestående, skarp karakter. På grund af disse egenskaber nyder Weißlacker stor anseelse blandt forbrugerne.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Lugten og smagen og denne osts særlige kendetegn beror på den særlige fremstillingsmetode og den viden, der er begrænset til regionens mejerier. Weißlackerens særpræg kan føres tilbage til regionens vegetation, som udgør malkekøernes fodergrundlag i fremstillingsområdet. De særlige kulturer, der altid er blevet brugt i det geografiske område, men aldrig udenfor, er direkte ansvarlige for Weißlackerens enestående og uforlignelige lugt.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (3))

http://register.dpma.de/DPMAregister/geo/detail.pdfdownload/21450

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.